लखनऊः अमेठी जिले की तिलोई विधानसभा से बीजेपी के विधायक मयंकेश्वर शरण सिंह ने अप्रत्यक्ष तौर पर राज्यमंत्री सुरेश पासी और केंद्रीय मंत्री स्मृति ईरानी के खिलाफ मोर्चा खोल दिया है। विधायक ने बिना किसी का नाम लिए इशारों में कहा कि यदि उनकी बात नहीं सुनी गई तो वह जनता के बीच जाएंगे। सीएम योगी आदित्यनाथ से मिलने के बाद मयंकेश्वर ने कहा कि सीएम योगी से मुलाकात हुई है। मैंने वहां की सारी समस्याओं के बारे में उनको अवगत करा दिया है। मैंने साफ तौर पर कहा कि मैं सिर्फ वेतन लेने के लिए विधायक नहीं बना हूं। यदि जनता की अपेक्षाओं को पूरा नहीं कर पाउंगा तो मुझे विधायक रहने का कोई हक नहीं है।